Man in aanhouding aan nóg 18 ernstige misdrywe verbindArgieffoto. ŉ 29-jarige wat in aanhouding is op aanklag van aanranding met die doel om ernstig te beseer word nou ook aan 18 ander baie ernstige misdade verbind. Brig. Sabata Mokgwabone, woordvoerder van die polisie, het gesê Sipho Thomas Mdiniso kan danksy goeie ondersoekwerk aan 18 ander ernstige misdrywe verbind word. “Die eenheid teen gesinsgeweld, kindermishandeling en seksuele misdrywe in Rustenburg kon Mdiniso verbind met onder meer sewe verkragtings, agt huisrooftogte, een moord, een motordiefstal en een algemene diefstalklag,” het Mokgwabone gesê. Dié misdrywe is tussen 2010 en 2016 in Boitekong en Tlhabane buite Rustenburg gepleeg. Die verdagte het Donderdag 7 September in die Rustenburg-landdroshof verskyn waarna die saak tot 19 September uitgestel is vir die aanklagte om saamgevoeg te word.